[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.06.2006

KOM(2006) 329 endelig

2006/0106 (CNS)

Forslag til

RÅDETS HENSTILLING

om forebyggelse af personskader og fremme af sikkerhed

(forelagt af Kommissionen)

BEGRUNDELSE

Den 23.06.2006 vedtog Europa-Kommissionen en meddelelse til Europa-Parlamentet og Rådet om aktioner for et sikrere Europa[1].

Meddelelsen fokuserer på forebyggelse af ulykker og personskader i medlemsstaterne ved hjælp af folkesundhedsaktioner. Den etablerer en strategisk ramme i form af en EF-handlingsplan, som skal hjælpe medlemsstaterne med at prioriterede deres aktioner til nedbringelse af ulykker og personskader. Aktionerne skal hovedsagelig gennemføres inden for rammerne af programmet for Fællesskabets indsats inden for folkesundhed (2003-2008)[2] og efterfølgende programmer.

I meddelelsen fremhæver Kommissionen sundhedssektorens rolle med hensyn til at forebygge personskader ved at bestemme problemernes omfang, rapportere om risikofaktorer, anbefale primær forebyggelse, formidle dokumentationsbaserede strategier, udbygge den faglige kapacitet til at rådgive risikoudsatte personer, stå i spidsen for nationale handlingsplaner og informere offentligheden om farer og sikkerhedsforanstaltninger.

Som et væsentligt led i EF-handlingsplanen vil Kommissionen udvikle et EF-informationssystem om ulykker og personskader, som kan give alle berørte parter de bedst mulige oplysninger om problemets omfang, herunder højrisikobefolkningsgrupper, vigtige risikofaktorer og risici i forbindelse med visse forbrugsvarer og -tjenesteydelser. Sådanne informationer er en forudsætning for at kunne udarbejde politikker, udforme aktioner og evaluere resultater.

En anden del af EF-handlingsplanen går ud på, at Kommissionen etablerer et EF-system til udveksling af informationer om forebyggelsesforanstaltninger, som har vist sig at virke efter hensigten. Effektiv udveksling af erfaringer vil forhindre dobbeltarbejde, fremme maksimal udnyttelse af forhåndenværende viden og sikre større udbytte af begrænsede ressourcer.

I EF-handlingsplanen fastlægger Kommissionen en række vigtige prioriterede områder for forebyggelse af personskader ved at tage hensyn til skadernes sociale konsekvenser og i den forbindelse se på de forskellige skadekategoriers antal, omfang og følger, dokumentation for interventioners effektivitet og mulighederne for vellykket gennemførelse af interventioner i medlemsstaterne. De prioriterede områder er:

- børn og teenageres sikkerhed

- ældre borgeres sikkerhed

- bløde trafikanters sikkerhed

- forebyggelse af sportsskader

- forebyggelse af skader forårsaget af varer og tjenesteydelser

- forebyggelse af selvpåført skade

- forebyggelse af vold mellem mennesker.

Endvidere har Kommissionen til hensigt at gennemføre oplysningskampagner i hele Fællesskabet for at oplyse offentligheden om antallet af ulykker og personskader, hæve standarden for primær forebyggelse, formidle eksempler på god praksis og give sundhedsmyndighederne i medlemsstaterne politiske værktøjer til gennemførelse af nationale aktioner.

Forslaget til Rådets henstilling om forebyggelse af personskader og fremme af sikkerhed er et første skridt i retning af at kombinere Kommissionens bestræbelser med medlemsstaternes indsats for et sikrere Europa med det formål at reducere sundhedssystemets udgifter som følge af skader. Kommissionens og medlemsstaternes fælles tilgang til forebyggelse af personskader forventes at nedbringe de mange personskader og forbedre situationen med hensyn til ulykker og personskader i medlemsstaterne betydeligt.

2006/0106 (CNS)

Forslag til

RÅDETS HENSTILLING

om forebyggelse af personskader og fremme af sikkerhed (EØS–relevant tekst)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab, særlig artikel 152, stk. 4, andet afsnit,

som henviser til forslag fra Kommissionen[3],

som henviser til udtalelse fra Europa-Parlamentet[4], og

som tager følgende i betragtning:

1. Hvert år dør ca. 235 000 EU-borgere som følge af en ulykke eller vold. Næst efter hjerte-kar-sygdomme, kræft og luftvejssygdomme er personskader den fjerde mest almindelige dødsårsag i medlemsstaterne.

2. Hos børn, teenagere og unge voksne er ulykker og personskader den mest almindelige dødsårsag.

3. Mange af dem, der har været udsat for alvorlige skader og har overlevet, bliver handicappede resten af livet. Ulykker og personskader er den vigtigste årsag til kroniske handicap hos yngre mennesker, som mister leveår i god sundhedstilstand og dermed lider store tab, som stort set kunne have været undgået.

4. Personskader tegner sig i gennemsnit for ca. 6,8 millioner hospitalsindlæggelser, svarende til 11 % af samtlige hospitalsindlæggelser i EU.

5. Personskader udgør en meget stor finansiel byrde for sundheds- og velfærdssystemer, ligger til grund for ca. 20 % af al sygeorlov og er en væsentlig faktor til nedbringelse af produktiviteten.

6. Risikoen for personskader er uligeligt fordelt mellem medlemsstater og samfundsgrupper. Risikoen for at dø af skader er fem gange større i den medlemsstat, der har den højeste skadeprocent, end i den, der har den laveste.

7. I modsætning til mange andre årsager til sygdom og for tidlig død kan personskader forhindres ved at gøre vore omgivelser samt de produkter og tjenesteydelser, vi bruger, sikrere. Der er omfattende dokumentation for effektiviteten af foranstaltninger til forebyggelse af ulykker, som endnu ikke anvendes i hele Fællesskabet.

8. De fleste af disse foranstaltninger har vist sig at være omkostningseffektive, fordi sundhedssystemernes fordele ved forebyggelse ofte er adskillige gange større end udgifterne til intervention.

9. Selvom der er gjort store fremskridt inden for en række områder med sikkerhedsproblemer, f.eks. trafik og arbejdspladsen, er der langt mindre dækning på andre områder, f.eks. hjemmet, fritid og sport, ulykker og forebyggelse for børn og ældre borgere.

10. Det lader derfor til at være nødvendigt at udvikle et system til overvågning og rapportering af personskader, som kan sikre en koordineret tilgang i medlemsstaterne med hensyn til at udvikle og indføre nationale politikker for forebyggelse af personskader, herunder udveksling af eksempler på bedste praksis. Et sådant system vil blive oprettet i henhold til Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008)[5] og eventuelle efterfølgende programmer og kommer til at bygge på nationale systemer til overvågning og rapportering af personskader, som skal oprettes på sammenhængende og ensrettet måde.

11. For at strømline ressourcerne under programmet for Fællesskabets indsats inden for folkesundhed[6] og takle forebyggelse af personskader på den mest effektive måde er der identificeret syv prioriterede områder: børn og teenageres sikkerhed, ældre borgeres sikkerhed, bløde trafikanters sikkerhed, forebyggelse af sportsskader, forebyggelse af skader forårsaget af varer og tjenesteydelser, forebyggelse af selvpåført skade samt forebyggelse af vold. De prioriterede områder er fastlagt ved at tage hensyn til skadernes sociale konsekvenser og i den forbindelse se på skadernes antal og omfang, dokumentation for interventioners effektivitet og mulighederne for vellykket gennemførelse i medlemsstaterne,

HENSTILLER

til medlemsstaterne med henblik på at sikre et højt niveau for sundhedsbeskyttelse:

12. at udvikle et nationalt system til overvågning og rapportering af personskader, som sikrer sammenlignelige informationer, overvåger udviklingen i risikoen for personskader og virkningerne af forebyggende foranstaltninger i et vist tidsrum og vurderer behovet for at tage yderligere initiativer med henblik på sikkerhed i forbindelse med varer og tjenesteydelser

13. at indføre nationale planer for forebyggelse af ulykker og personskader, iværksætte tværministerielt samarbejde og øge mulighederne for at finansiere kampagner, fremme sikkerhed og gennemføre sådanne nationale planer i praksis med særlig opmærksomhed omkring børn, ældre og bløde trafikanter og speciel hensyntagen til sportsskader, skader forårsaget af varer og tjenesteydelser, vold og selvpåført skade

14. at sikre, at forebyggelse af personskader og fremme af sikkerhed indføres systematisk som led i den erhvervsmæssige uddannelse af personale i sundhedssektoren, således at disse grupper kan fungere som kompetente rådgivere for deres patienter, klienter og offentligheden, og

OPFORDRER Kommissionen til at:

15. støtte og prioritere, at der inden for rammerne af programmet for Fællesskabets indsats inden for folkesundhed[7] og efterfølgende programmer oprettes et EF-system til overvågning og indsamling af data om personskader, som medlemsstaterne indgiver på basis af deres nationale systemer til overvågning af personskader, og sikre, at informationerne i databasen gøres lettilgængelige for alle berørte parter

16. oprette et EF-system til udveksling af informationer om god praksis og formidle informationerne til berørte parter

17. give medlemsstaterne den dokumentation, der er nødvendig for at integrere viden om forebyggelse af personskader i den erhvervsmæssige uddannelse af personale inden for sundhedssektoren

18. støtte udvikling af god praksis og politikaktioner i relation til de syv identificerede prioriterede områder ved brug af ressourcer fra programmet for Fællesskabets indsats inden for folkesundhed og efterfølgende programmer, den generelle ramme for finansiering af Fællesskabets aktioner til støtte for forbrugerpolitikken[8] og rammeprogrammet for forskning[9]

19. aflægge en evalueringsberetning fire år efter denne henstillings vedtagelse for at det kan afgøres, om de foreslåede foranstaltninger er effektive, og for at det kan vurderes, om der er behov for yderligere aktioner.

Udfærdiget i Bruxelles, den .

På Rådets vegne

Formand

[1] EUT L af , s. .

[2] Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008), EFT L 271 af 9.10.2002, s. 1.

[3] EUT L af , s. .

[4] EUT L af, s. .

[5] EFT L 271 af 9.10.2002, s. 1.

[6] EFT L 271 af 9.10.2002, s. 1.

[7] EFT L 271 af 9.10.2002, s. 1.

[8] Europa-Parlamentets og Rådets afgørelse nr. 20/2004/EF af 8. december 2003 om en generel ramme for finansiering af Fællesskabets aktioner til støtte for forbrugerpolitikken for perioden 2004-2007, EUT L 5 af 9.1.2004, s. 1.

[9] Europa-Parlamentets og Rådets afgørelse nr. 1513/2002/EF af 27. juni 2002 om Det Europæiske Fællesskabs sjette rammeprogram for forskning, teknologisk udvikling og demonstration som bidrag til realiseringen af det europæiske forskningsrum og til innovation (2002-2006), EFT L 232 af 28.8.2002, s. 1.